Tapaamme Tiinan Joensuussa syyskuun alussa. Hänellä on vapaapäivä töistä ja haastattelun jälkeen hän on lähdössä sienimetsälle. Luonnossa hän ehtii ajatella ja siellä hän kerää voimia. Davidista ja terrorismiepäilyistä puhuminen on Tiinalle raskasta.

– Hirveän vähän ihmiset tiesi tästä, naapureista ei varmaan kukaan. Perheenjäsenet tiesi, mutta mietin kenelle sukulaiselle tai ystävälle voin kertoa. On harvoja ihmisiä, jotka tietävät tämän koko tarinan. Oli helpompi olla puhumatta asiasta, mutta sitten oli ihmisiä, joiden kanssa tämä piti käydä läpi.

Yhtäkkiä poika oli epäilty terroristi

Lokakuussa 2014 David täytti 24 vuotta. Samana päivänä hänet vangittiin poissaolevana. Keskusrikospoliisi epäili häntä terroristisessa tarkoituksessa tehdystä murhasta ja terroristien kouluttamisesta.

David oli sillä hetkellä Turkissa. Hän oli hiljattain mennyt naimisiin, ja hänen vaimonsa oli raskaana. David oli aikonut palata Suomeen vaimonsa kanssa, mutta koska oli epäselvää miten vaimon kävisi, jos David pidätettäisiin, perhe palasikin Syyriaan.

– Se oli jotenkin, että ei voi olla totta. En tiennyt alussa, mitä ajattelisin, kertoo Tiina.

Yhtäkkiä hänen poikansa oli epäilty terroristi. Tiina oli huolesta suunniltaan. Pahinta oli epätietoisuus.

Uutisista hän sai lukea pojastaan ja kolmesta muusta suomalaisesta, jotka oli pidätetty.